"It-twelid ta' Ġesù mhux ħrafa!"
Waqt il-quddiesa ta' nofsillejl, l-Arċisqof Charles Scicluna nsista li bħalma jagħmel l-Evanġelista San Luqa fil-kitba tiegħu, dak li niċċelebraw f'nhar il-Milied, jiġifieri t-twelid ta' Ġesù Bambin, mhuwiex ħrafa jew fantażija, imma avveniment imnaqqax fl-istorja. "Din it-tarbija twieldet, u mhix immaġinazzjoni. Mhix Father jew Mary Christmas, imma Ġesù ta' Nazaret li twieled f'Betlemm", saħaq l-Arċisqof. Hekk kif ninsabu fis-Sena tal-Ħniena, Mons. Scicluna staqsa lin-nies miġbura fil-Katidral tal-Imdina, "kif wieħed jista' jaqta' qalbu minn Alla u l-ħniena tiegħu, meta jħares lejn din it-tarbija f'maxtura?". Għall-kuntrarju tal-Imperatur Ċesri Awgustu, li għamel iċ-ċensiment isir biex jiġbor it-taxxi u għas-servizz militari, l-Arċisqof qal li "Ġesù tarbija ma ġiex biex jiġbor it-taxxa imma biex iqassam b'xejn il-ħniena u l-imħabba". "Ġesù ma jħobbniex għax aħna tajbin, bravi jew qaddisin, imma jħobbna għax hu mimli grazzja u verità, u għalhekk ta ħajtu għalina biex jagħmel minna poplu magħżul u mħeġġeġ għall-għemil it-tajjeb" kompla jgħid Mons. Scicluna. Fl-aħħar nett, l-Arċisqof ħeġġeġ u fakkar lill-Insara biex ma' jinsewx jisqu lil min hu bil-għatx, jitimgħu lil min hu bil-ġuħ, u jżuru lil min hu waħdu". Ritratti: Uffiċċju Komunikazzjoni, Kurja